**Adnabod Cymeriadau’r Testament Newydd – Yr Efengylau**

**Gwers 26 – Simeon ac Anna**

**Gweddi**

Plygwn yn wylaidd o’th flaen, Arglwydd, gan gredu mai ti sy’n dewis y fendith a ddaw i’n rhan, a hynny yn dy amser di. Disgwyliwn a gobeithiwn am dy fendith o ddydd i ddydd. Wrth feddwl heddiw am brofiadau Simeon ac Anna yn y deml, boed i ninnau ddod i’th gynteddau di â’n dwylo yn agored a’n heneidiau yn barod i ymateb. Amen.

**Darllen** Luc 2:22–38

**Cyflwyniad**

Yn ddiddorol, Luc sy’n adrodd hanes enwaedu Iesu a’i enwi wyth niwrnod ar ol ei enedigaeth a’i gyflwyno wedyn gan ei rieni yn y Deml yn Jerwsalem ar ol cyflawni amser eu puredigaeth, gan roi’r offrwm a nodir yng Nghyfraith Moses, sef pâr o ddurturod neu ddau gyw colomen – aberth teulu tlawd oedd hyn. Yno hefyd yr oedd dau berson defosiynol ac oedrannus, sef Simeon, ‘gŵr cyfiawn’, ac Anna, gwraig a fu’n weddw am flynyddoedd maith ac a fyddai’n mynd i’r Deml yn ddyddiol i weddïo. Dywed Luc fod Simeon wedi cael profiad arbennig o’r Ysbryd Glân ac fe gredai y byddai’n byw i weld Meseia’r Arglwydd. Pan welodd yntau’r plentyn bach, cymerodd ef i’w freichiau a’i fendithio drwy adrodd y weddi sy’n cael ei hadnabod fel y ‘Nunc Demitis’. Roedd gweld Iesu yn ei annog i ddweud bod Duw yn rhannu goleuni i’r Cenhedloedd a gogoniant i bobl Israel.

Roedd Luc wedi cael yr hanes am Anna hefyd, y wraig oedrannus a gweddigar a fu’n rhannu’r newydd am Iesu gan ddweud ei fod yn rhoi rhyddhad i bobl Jerwsalem. Awgrymir ei bod wedi clywed geiriau Simeon, ac wedi rhannu’r neges â phwy bynnag oedd yn ei chlywed.

**Myfyrdod**

Deallwn mai bwriad Mathew wrth adrodd hanes y sêr-ddewiniaid o wlad bell yn plygu wrth y preseb oedd pwysleisio mai Iesu oedd gwir frenin yr Israel newydd. Yn yr un ffordd, roedd Luc yn cydnabod cyswllt Iesu ag arferion y grefydd Iddewig wrth adrodd hanes cyflwyno Iesu yn y Deml. Yn amlwg, gwelai Luc arwyddocâd i hyn drwy bwysleisio fod ‘crud y grefydd Iddewig wedi magu’r ffydd Gristnogol’ a bod gwaith Duw, drwy’r Ysbryd Glân, wedi bod yn amlwg ar hyd hanes.

Drwy nodi defosiwn a thystiolaeth Anna, gwelai fod lle’r wraig yn bwysig yn y dystiolaeth Gristnogol. Prin fod lle blaenllaw i’r wraig yn y Deml – roedd yn eilradd i’r gwryw oddi mewn i’r drefn Iddewig – ond yma, dengys Luc yn glir yr hyn sy’n amlwg yng nghorff ei draethawd, sef bod y wraig yn gyfartal ym mywyd teulu Crist. O na bai pob cymuned Gristnogol ar draws y byd heddiw yn sylweddoli hynny.

Aeth yn ffasiwn gan yr ifanc yn ein hoes i feddwl eu bod yn gwybod yn well na’u hynafiaid. Digon posibl eu bod yn flaengar a dyfeisgar mewn sawl maes. Bydd sawl diwygiad Cristnogol yn tarddu o brofiadau byw yr ifanc, ond pwysleisia Luc fod gan yr oedrannus gyfraniad pwysig wrth iddynt ddisgwyl oddi wrth Dduw a sylweddoli pwysigrwydd rhodd Duw yn eu hoes. Tybed faint o ddisgwyl defosiynol sydd ynom ni, a faint o ddathlu sydd, pan werthfawrogwn fod Duw yn rhannu ei fendith?

**Gweddi**

Diolch i ti, Arglwydd, am dy ddatguddiad a’th fendithion. Helpa ni i ‘ddisgwyl wrth yr Iôr’ a dathlu pob bendith yn ddiolchgar. Diolch am wŷr a gwragedd, beth bynnag eu hoed, sy’n ymateb i’r Ysbryd Glân ac yn adnabod dy gyffyrddiad. Amen.

**Trafod ac ymateb**

Os nad oes plant yn eich cartref neu os ydynt wedi tyfu bellach, meddyliwch ym mha ffyrdd y gallwch chi fod yn cymryd cyfle, fel Simeon ac Anna, i fendithio plant bychain yn eich ardal neu eich eglwys chi.

* Ai cyd ddigwyddiad oedd hi fod Simeon ac Anna yn digwydd bod yn y Deml pan ddaeth Mair a Joseff yno i gyflwyno Iesu?
* Beth oedd a wnelo cyfiawnder, defosiwn a mawl Simeon ac Anna efo’u sensitifrwydd i lais yr Ysbryd Glan? Beth yw rhai o’r rhesymau na allwn ni glywed llais Dduw?
* A oes gennym ni ddisgwyliadau o’r Arglwydd neu bethau yr hoffem ei weld yn eu cyflawni cyn inni adael y ddaear hon? Pa mor barod ydym ni i’w ceisio nhw mewn gweddi?
* Sut ydych chi’n deall geiriau Simeon i Mair (adn. 34 a 35). Faint o help oedd y geiriau hyn i Mair fedru paratoi ei hun ar gyfer yr hyn a ddigwyddai i Iesu dan law awdurdodau’r Deml a’r weinyddiaeth Rufeinig y tu allan i furiau’r ddinas ymhen cenhedlaeth eto?
* A yw’r baban a dyfodd yn ddyn yn dal ‘yn achos cwymp i lawer yn Israel ac yn fendith i eraill ... yn rhybudd sy’n cael ei wrthod’ (adn. 34; Beibl.net)?

 

Llun: *Cân Mawl Simeon* gan Rembrandt (1669), olew ar gynfas, Amgueddfa Genedlaethol Stockholm